Rhamnus glandulosa

Rhamnus glandulosa er en eviggrønn busk eller lite tre i trollheggfamilien.

Den blir fire–ti meter høy. Barken er mørkebrun og har hvite, vertikale furer som på eldre planter skiller ut rødaktig sevje. Det har gitt planten det spanske navnet sanguino, «blodtre». Bladene er eggformede, 4–7 cm lange og 2,5–4 cm brede med små, runde, påfallende kjertler i nervevinklene. Bladranden er butt sagtannet. Blomstringen er om vinteren med små, grønne blomster som er samlet i opprette blomsterstander. Frukten er kulerund og rød, men mørkere der den er utsatt for solskinn.

Rhamnus glandulosa er utbredt på La Palma, Gomera, Tenerife, Gran Canaria og Madeira. Den er vanligst 600–1000 moh. og vokser i ulike skogtyper som laurbærskog, hei med Morella og Erica og fuktig kanarifuruskog.

Sommerfuglen Gonepteryx cleobule er endemisk for Kanariøyene. Åmene lever på Rhamnus glandulosa og andre Rhamnus-arter.

Litteratur

Eksterne lenker 
 

Trollheggfamilien
Makaronesias endemiske flora